La Covid-19 impedirà a l'Eliana celebrar el Dia dels Animals aquest diumenge
02 de octubre de 2020

• La Regidoria de Benestar Animal, amb motiu del seu dia internacional, convida a la ciutadania a gaudir d'una convivència responsable amb les nostres mascotes.

Aquest diumenge, 4 d'octubre, se celebra el Dia Mundial dels Animals, una iniciativa a la qual l'Eliana ve sumant-se des de fa anys amb l'objectiu de fomentar la sensibilització de la ciutadania cap al respecte a les diferents espècies d'animals, especialment a aquells exemplars que solen compartir llar amb nosaltres.

Si bé en edicions anteriors des de l'àrea de Benestar Animal s'ha col·laborat amb entitats protectores impulsant esdeveniments o activitats, l'actual situació originada per la COVID-19 provoca que enguany aquesta commemoració s'haja plantejat amb un caràcter simbòlic i com a recordatori de la necessitat de mantindre una tinença responsable d'animals de companyia per a aconseguir una societat més cívica. I, també, com a invitació a participar o implicar-se –ja siga amb iniciatives d'ajuda econòmica i/o de voluntariat- en les valuoses tasques que les associacions protectores desenvolupen, dia a dia, en el nostre entorn més pròxim.

Tal com ha explicat la regidora de Benestar Animal, Cristina Díaz, “tindre una mascota a casa implica també una convivència amb la resta de la societat, als nostres carrers, parcs i jardins i ens ha de portar a ser responsables”. En aquest sentit, ha recordat la necessitat de complir l'Ordenança aprovada en 2019, que obliga a censar als animals de companyia, limita el nombre de mascotes per habitatge en funció dels seus metres quadrats, i exigeix als propietaris d'aquells potencialment perillosos a comptar amb una Llicència Municipal.